הסבר לתחרויות חדשות ותחרויות שהשתנו בנוער, האיגוד הישראלי לשחמט עונת 2016-17

שחמטאים ומנהלי מועדונים יקרים,

בעקבות מספר פניות לאיגוד ברצוני לתת מספר הבהרות לגבי אירועים חדשים וכן אירועים ותיקים שמשנים מתכונת), על פי החלטות וועדת הנוער של האיגוד הישראלי לשחמט לשנה זו, שפורסמו לגביהן מכרזים שונים ואולי לא ברורות לחלוטין.

1. אליפות ישראל לכתות ז-ט (חטיבות ביניים), תשע"ז - מכרז פרויקטורים

מה היה - עד לשנה זו בכל שנה התקיימה אליפות מטעם התאחדות הספורט לבתי ספר. תחרות זו הוכרה ע"י משרד החינוך ותוקצבה אך היתה דלה במשתתפים בשל תקנות רבות ושונות של התאחדות הספורט לבתי ספר מועדונים בית ספריים ועוד.

וכעת? ההתאחדות החליטה להפסיק את התמיכה במפעל זה ולא לקיים יותר תחרות שחמט במסגרתה כלל.

אז מה עכשיו?

בדומה לבתי הספר היסודיים, החליטה וועדת נוער לקיים תחרות לחטיבות ביניים במתכונת דומה.

כלומר, תחרות יום אחד, אקטיבי, ביום לימודים רגיל.

פרויקטור שייגש לניהול אירוע זה מתחייב למצוא מקום ומועד לקיום התחרות וליצור קשר עם מנהלי מועדונים שיתחילו תהליך בבתי הספר בעירם. התחרות נועדה להוות המשך ישיר לאליפות בתי הספר היסודיים המצליחה בכל שנה להביא אליה מאות משתתפים מעשרות בתי ספר ברחבי הארץ.

מדובר על תחרות אחת לכתות ז-ט. אפילו בערים בהן החלוקה הגילאית שונה ההגבלה תישאר זהה לגילאים אלו.

אנו מאמינים שמדובר בתחרות עם פוטנציאל צמיחה אדיר.

2. אליפות ישראל לכתות י-יב (תיכוניים), תשע"ז - מכרז פרויקטורים

מה היה? עד סוף שנות ה90 של המאה הקודמת התקיימה באופן תדיר אליפות ישראל לתיכונים. בנקודה כלשהיא בהיסטוריה האליפות הופסקה וחבל שכך. שנתיים אחרונות התקיימה במתכונת מצומצמת על יום חופשה.

המטרה היא לייסד מחדש את התחרות כתחרות על יום לימודים בדומה לאליפות היסודיים.

כלומר, תחרות יום אחד, אקטיבי, ביום לימודים רגיל.

פרויקטור שייגש לניהול אירוע זה מתחייב למצוא מקום ומועד לקיום התחרות וליצור קשר עם מנהלי מועדונים שיתחילו תהליך בבתי הספר בעירם. התחרות נועדה להוות המשך ישיר לאליפות בתי הספר היסודיים והחטיבות.

מדובר על תחרות אחת לכתות י'-יב'. אפילו בערים בהן החלוקה הגילאית שונה ההגבלה תישאר זהה לגילאים אלו.

אנו מאמינים שמדובר בתחרות עם פוטנציאל צמיחה אדיר, וניתן להחזיר עטרה ליושנה בתחום זה.

3. גמר אליפות ישראל עד גיל 18 - סגורה - מכרז מועדונים

בשל סיבות שונות גמר אליפות ישראל עד גיל 18 לא הצליח למשוך אליו את השחקנים החזקים בפסח.

בשל כך הגמר יתקיים השנה בתנאי משחקי ערב 2-3 ערבים בשבוע במהלך החודשים פבר-אפריל 17.

ניתן להצמיד תחרות זו לתחרות במועדון בקצב מלא המתקיימת במקביל בכל מקרה.

לתחרות יוזמנו 10 הראשונים עד גיל 18 לפי מד כושר. חלק מהמטרה היא לתת אופציה גם לשחקנים עד גיל 16 לשחק בעד גיל 18 לדוגמא, אם חזקים מספיק.

הפרסים בתחרות יהיו במימון האיגוד, כמו כן בתחרות זו האיגוד לא ייקח חלק מדמי הרישום בכל מקרה.

4. 3. גמר אליפות ישראל עד גיל 20 - סגורה - מכרז מועדונים

בשל סיבות שונות גמר אליפות ישראל עד גיל 20 לא הצליח למשוך אליו את השחקנים החזקים. השילוב של תחרות פתוחה ותלת קרב לאחר מכן לא התרומם בשנים האחרונות.

בשל כך הגמר יתקיים השנה בתנאי משחקי ערב 2-3 ערבים בשבוע במהלך החודשים פבר'-אפריל 17.

ניתן להצמיד תחרות זו לתחרות במועדון בקצב מלא המתקיימת במקביל בכל מקרה.

לתחרות יוזמנו 10 הראשונים עד גיל 20 לפי מד כושר. חלק מהמטרה היא לתת אופציה גם לשחקנים צעירים יותר לשחק, אם חזקים מספיק.

הפרסים בתחרות יהיו במימון האיגוד, כמו כן בתחרות זו האיגוד לא ייקח חלק מדמי הרישום בכל מקרה.

מהרו להגיש הצעות המכרזים ייסגרו ב21/12.

בהצלחה,

ליאור גל

רכז נוער - האיגוד הישראלי לשחמט

משה קציר - יו"ר וועדת נוער